
A Dnyeszter-menti Köztársaság stratégiai jelentősége az orosz-ukrán háború alakulásában földrajzi szemszögből

Kulcsszavak: Transznyisztria; geopolitika; katonaföldrajz; fegyveres konfliktus
A dolgozat az orosz-ukrán háború témakörében íródott. Ezen belül azt a kérdést vizsgálja,
hogy a Dnyeszter-menti Köztársaság földrajzi fekvéséből fakadóan lehet-e jelentős szereplője a
konfliktusnak a háború kimenetelét illetően.
A kérdés relevanciáját Transznyisztria oroszbarát politikai orientációja szolgáltatja, valamint
földrajzi fekvése, mely szerint a terület Moldova és az ukrán Odessza megye közé van
beékelődve. A téma vizsgálatának jelentőségét fokozza továbbá a kérdés aktualitása, tekintve,
hogy a vizsgált konfliktus napjainkban zajlik, ezért fontos minden lehetséges forgatókönyvet
figyelembe venni a háború folytatásával kapcsolatban.
A dolgozat hipotézise szerint a területet fel lehet használni orosz érdekek mentén
területszerzési célból Ukrajnában. Ezt a kiindulópontot az teszi logikussá, hogy a Dnyeszter
torkolata Odessza megyét szinte teljesen elfelezi, melynek következtében a megye délnyugati
részét, amely Moldovától délre és Romániától északkeletre helyezkedik el, egyszerűnek tűnik
leválasztani Ukrajna területéről.
A fejezetek során a szöveg a bevezetést követően először a Dnyeszter-menti Köztársaság és
Odessza megye tágan értelmezett földrajzi tulajdonságait elemzi. Ilyenek a domborzat, a
vízhálózat, a területek erőforrásai, a népesség, a gazdasági szerep, valamint a közlekedési
infrastruktúra egyes elemei.
A dolgozat ezután Transznyisztria történelmi vonatkozásait vizsgálja, illetve a területről való
komplexebb képalkotás érdekében röviden említi a térséget érintő aktuális politikai és gazdasági
tendenciákat is.
Végül pedig a fentiekben vázolt, elsősorban földrajzi adottságok figyelembevételével
értékeli a dolgozat, hogy a gyakorlatban miképpen tudnák az oroszok felhasználni
Transznyisztriát egy területszerző katonai műveletben. A politikai és gazdasági vonatkozásokat
ennél a résznél is figyelembe veszi a dolgozat.
Az írás következtetésként arra jut, hogy Odessza megye területén számos stratégiai
értelemben vett fontos célpont található, amely az oroszok számára értékes lehet. Ilyenek a
kikötők és a mezőgazdasági területek is. A vizsgált terület földrajzi adottságai szintén
elősegítenék egy katonai művelet sikerességét Odessza megye délnyugati részén a dolgozat
eredményei alapján. Azonban a politikai és gazdasági tényezők beemelése megváltoztatja a
diskurzust, így a dolgozat arra jut, hogy egy ilyen katonai művelet megindítása hosszútávon
nagyobb veszteséggel járhat orosz részről, mint amit az esetlegesen elhódított területekkel
nyernének.



